text: Fodboldspillere reklamerer for gruppesex
  06 april 2013 kl. 08.33
  De 32 spillere på herreholdet i fodboldklubben Smidstrup-Skærup skal reklamere for partnerbytte og gruppesex.
  Holdet har fået Tucan Swinger og Wellness Club i Almind ved Kolding som sponsor.
  Spillerne skal bære trøjer med et billede af den tropiske fulgt tukan og teksten ?Tucan Club - Swinger og Wellness Club?.
  - Det er friskt, at de kontakter os og vil bære trøjer med vores klubs navn. Vi vil gerne have vores virksomhed ud af den her gråzone med fordomme, og det kan vi kun ved at få det lidt mere frem, siger klubbens ejer, Torben Nielsen, til Vejle Amts Folkeblad.
  Aftalen om sponsoratet kom i stand efter en henvendelse fra Peter Harboe, der er holdleder for klubbens Serie 4-hold.
  Idéen opstod i omklædningsrummet efter en kamp.
  - En af de andre siger: ?Vi skal fandeme sponsoreres af Tucan Club?. Det grinte vi meget af, men da jeg kom hjem, røg der en rød djævel i mig, og så fandt jeg klubbens mailadresse og sendte en høflig forespørgsel, fortæller Peter Harboe til avisen.
  
  Etiske regler
  Han har overvejet, om sponsoratet ligger inden for fodboldklubbens etiske regler.
  - Det er en sober trøje, hvor man på afstand bare kan se navnet Tucan og tukan-fuglen, så jeg er ikke bange for, at der vil stå forældre med børn ved sidelinjen og blive røde i hovedet, mener Peter Harboe.
  
  Reklameregler
  I Dansk Boldspil Unions reklameregler hedder det, at reklamer ikke må virke skræmmende eller forvirrende for dommer, modspiller eller tilskuere. Og:
  - Reklamer må ikke finde sted for politisk propaganda eller formål, der kan virke stødende, og skal i øvrigt følge de til enhver tid gældende retningslinjer fra blandt andre forbrugerombudsmanden.
  Formanden for DBU Jylland, Bent Clausen, Haderslev, siger, at unionen ikke vil gå ind i sagen:
  - Valg af sponsorater må være op til den enkelte klubs værdier, hvis de holder sig inden for retningslinjerne, understreger han.
  I de etiske regler for Smidstrup-Skærup IF hedder det:
  - Adfærd af seksuel karakter eller af blufærdighedskrænkende karakter, medfører øjeblikkelig udvisning.
  Se også TV SYDs 19.30-udsendelse.
  